চোর হিসেবে বিদেশে গ্রেপ্তার হওয়া ও গোলামির শৃঙ্খলে আবদ্ধ হওয়ার মতো লজ্জাকর ঘটনায় ইউসুফ (আ.)-এর ভাইয়েরা বিস্ময়ে বিমূঢ় হয়ে পড়েছিল। বিনিয়ামিনও এমন পরিস্থিতির জন্য প্রস্তুত ছিল না। তবে তার মনে এতটুকু সান্ত্বনা ছিল যে সে তার ভাইয়ের কাছে থাকবে। কিন্তু চুরির মতো অপবাদ সহ্য করা নিঃসন্দেহে কষ্টদায়ক ছিল। আর বিদেশবিভুঁইয়ে তাদের কিছু করারও ছিল না। অবশেষে সবাই মিলে রাজার কাছে গিয়ে অনুরোধ করার সিদ্ধান্ত নেয়। তারা গিয়ে রাজাকে বলল, আমাদের যিনি বৃদ্ধ বাবা আছেন, ছোট ছেলেটি তাঁর অতীব প্রিয়। তার বিচ্ছেদের বেদনা তিনি সইতে পারবেন না। তাই আমাদের অনুরোধ, আপনি তার বদলে আমাদের একজনকে রেখে দিন। কিন্তু রাজা [ইউসুফ (আ.)] তাতে রাজি হলেন না। তিনি বলেন, যার কাছে পাত্রটি পাওয়া গেছে, তাকে বাদ দিয়ে অন্যকে গ্রেপ্তার করা আইনসিদ্ধ নয়।